**Žalni govor na pogrebu Božidarja Gorjana- Bogota**

Žale, 11.4.2023

Spoštovani žalni zbor

Umrl je Božidar Gorjan-Bogo, gospodarski in politični delavec, nosilec partizanske spomenice 1941, v letih 1984 do 1988 tudi predsednik Zveze združenj borcev NOB Slovenije. Rojen je bil januarja 1924 v Premu na primorskem. Že zelo mlad je občutil fašistično nasilje pred katerim je z očetom zbežal v Ljubljano. 1940 leta je postal član komunistične mladine Slovenije. Takoj po začetku druge svetovne vojne v Jugoslaviji in po zasedbi dravske banovine je organiziral odpor med srednješolci v Ljubljani. Ustanavljal in vodil je odbore Osvobodilne fronte slovenskega naroda pozneje tudi Narodne zaščite med srednješolsko mladino. Zaradi nevarnosti izdaje se je 1942 leta umaknil iz ljubljanske ilegale v partizane. Na pohodu iz dolenjske in Gorenjske na Štajersko jeseni 1942 je bil imenovan za komisarja Kozjanskega bataljona, kot hraber borec in pokončen domoljub je hitro napredoval na številne poveljujoče položaje, nazadnje je bil pomočnik komisarja Koroške grupe partizanskih odredov. V teh enotah se je bojeval na Štajerskem in Koroškem ter sodeloval z zavezniškimi misijami.

Oboroženi partizanski odpor pod vodstvom OF slovenskega naroda je bil dejavni del protifašistične koalicije zahodnih demokracij in vzhodne komunistične Sovjetske zveze, užival je podporo in sodelovanje te koalicije. Partizanski odpor je bil del skupnega evropskega in svetovnega odporniškega gibanja. Upor proti tujim zavojevalcem in njihovim domačim zaupnikom ter kolaborantskim oboroženim enotam je zgodovina vse od antike vselej obravnavala kot častno dejanje. Slovenski narod se je z OF in partizanskim bojem uvrstil med narode, ki pripadajo zgodovini častnih dejanj, in zahvaljujoč njima imajo neizbrisno in častno mesto v zavezniški koaliciji zmagovitega boja zoper fašizem in nacizem med drugo svetovno vojno. OF je bila temelj za nastanek Narodnoosvobodilne vojske in partizanskih odredov Slovenije, ki je bila del NOV in PO Jugoslavije pod poveljstvom maršala Josipa Broza Tita in s tem tudi del mednarodnega protifašističnega zavezništva, ki je bilo osnova za nastanek Organizacije združenih narodov.

Bogo Gorjan je bil soustvarjalec vrednot narodnoosvobodilnega boja in te vrednote je živel in poosebljal.

Tudi po vojni je bil tov. Bogo Gorjan delovno zelo aktiven, od namestnika šefa delegacije SFRJ v Trstu, prvi sekretar jugoslovanske ambasade v Londonu pa vse do člana glavnega odbora društva OZN za SRS.

In kot že rečeno je bil tudi naš predsednik, predsednik Zveze združenj borcev narodnoosvobodilnega boja Slovenije od leta 1984 do 1988. Svoje poslanstvo je opravil tako kot vse v svojem življenju, dostojanstveno, pokončno in predvsem pustil neizbrisen pečat tovariša in borca za resnico o narodnoosvobodilnem boju za kar je dobil listino Zveze združenj borcev narodnoosvobodilnega boja Slovenije kot najvišje priznanje naše organizacije.

Družini, prijateljem in vsem, ki ste Bogota poznali in spoštovali izrekam sožalje v svojem in v imenu Zveze združenj borcev za vrednote narodnoosvobodilnega boja Slovenije. Naj počiva v miru v slovenski zemlji za katero se je boril in jo soustvarjal.

Marijan Križman

Predsednik ZZB NOB Slovenije